Il-knisja tal-Madonna tad-Dawl f' Ugento Żgur li ftit huma dawk li qatt semgħu bir-raħal ta' Ugento. Dan huwa villaġġ fil-Provinċja ta' Lecce, fl-Itlaja. Biex nifhmu sewwa fejn jinsab ngħidlu li jekk l-Itlaja għandha forma ta' żarbuna, dan il-post jinsab kważi fil-ponta tat-takkuna, madwar 60 kilometru bogħod minn Lecce. Hemmhekk insibu kappella ċkejkna ddedikata lill-Madonna tad-dawl. Din il-kappella minbarra li fiha devozzjoni Marjana kbira, fiha wkoll storja ħelwa. Jingħad li mill-qedem kien hemm kappella ddedikata lill-Madonna. Din il-kappella kienet ġarbet bosta ħsarat fl-1537 meta dawk l-inħawi kienu ġew assedjati mit-Torok, iżda aktar tard reġgħet kienet irranġata. Jingħad li fl-1563, saċerdot agħma, Dun Didaco di Vittorio minn Afragola, raħal qrib Napli, akkumpanjat minn oħtu u mill-kelb tiegħu, kien f' pellegrinaġġ lejn is-Santwarju tal-Madonna ta' Leuca, sewwasew fil-ponta tat-takkuna taż-żarbuna Taljana. Meta kien għaddej minn Ugento, qamet maltempata kbira u dan il-povru saċerdot daħal jistekenn fil-kappella tal-Madonna. Hemmhekk huwa talab lill-Madonna bil-qalb u mirakolożament reġa' beda jara. Il-kelb tiegħu beda jħaffer b saqajh u dlonk dehret xbieha tal-Madonna impittra. Din kienet l-ewwel ħaġa li ra dan is-saċerdot wara li reġa' akkwista l-vista: il-wiċċ ta' Marija Santissima. L-Arċisqof ta' dik id-djoċesi ordna li dik ix-xbieha tkun ikkonservata u maż-żmien saret waħda devozzjonali ħafna u bdiet tissejjaħ Il-Madonna tad-Dawl. Ix-xbieha tal-Madonna tad-Dawl Il-bini tal-kappella li nsibu llum sar bejn l-1576 u kienet ikkonsagrata fl-1588. Fiha għadna nsibu sewwasew fuq l-artal maġġur, l-ikona Biżantina tal-Madonna li kien kixef il-kelb tas-saċerdot mirakolat. Fuq ġewwa tal-kappella għadna nsibu għadd ta' affreski kif ukoll għadd ta' ex voti. Kull nhar is-16 ta' Frar issir il-festa ġewwa minn il-kapella. Issir purċissjoni twila bis-sehem ta' banda li tibda mill-kappella u tispiċċa fil-katidral ta' Ugento. F' din il-purċissjoni tinġarr kopja tal-ikona li hemm fil-kappella. Wara l-quddiesa fil-katidral, terġa' ssir purċissjoni oħra aux flambaux lejn il-kappella tal-Madonna tad-dawl. Kemm f' Ugento kif ukoll fil-viċinanzi hemm devozzjoni kbira lejn din il-Madonna tad-dawl, devozzjoni magħġuna ma' arti, leġġendi stejjer kif ukoll mirakli. Dan l-artiklu deher fil-programm tal-Festa tal-Madonna tad-Dawl Ħaż-Żebbug, 2016
Il-Madonna tad-Dawl f' Ugento